En amerikansk missilbase under indlandsisen har udviklet sig til et stort nutidigt problem i forholdet mellem USA, Grønland og Danmark.

Basen Camp Century blev oprettet som en del af USA’s tophemmelige missilforsvar mod Sovjetunionen, men under dække af at være en forskningsstation. Den blev nedlagt for 50 år siden, men tilbage lå store mængder forurening – anslået 200.000 liter dieselolie, lavradioaktivt spildevand fra en atomreaktor og kemisk og giftigt affald.

I august påviste en amerikansk videnskabelig artikel, at den globale opvarmning er i færd med at smelte isen og afdække basen, og det har fået Grønland til at kræve, at Danmark tager sagen op over for USA: Der skal ryddes op en gang for alle, før basen dukker op af isen.